ঢাকা, ১৩ জুলাই (শীর্ষ নিউজ ডটকম): রাজধানীর সার্কিট হাউজ রোডে অভিযান চালিয়ে রমনা থানা পুলিশ  দুজন মাদক ও অস্ত্র ব্যবসায়ীকে গ্রেফতার করেছে।  গ্রেফতারকৃতরা হচ্ছে জাহিদ হোসেন ও মমিনুল ইসলাম। ৪ রাউন্ড গুলি ভর্তি ১টি রিভলবার, ১৬টি ইয়াবা ট্যাবলেট ও একটি প্রাইভেট কারসহ (ঢাকা মেট্টো গ-২৯-৩৭৬৬) তাদের গ্রেফতার করা হয়েছে বলে জানিয়েছেন রমনা থানার ওসি রফিকুল ইসলাম। তিনি জানান, মঙ্গলবার রাত আড়াইটার দিকে সার্কিট হাউজ রোডের বিদ্যুৎ অফিসের কাছে প্রাইভেটকারের দুই আরোহীর গতিবিধি সন্দেহজনক মনে হওয়ায় কার থামিয়ে তল্লাশি করা হয়। গুলি ভর্তি রিভলবার এবং ইয়াবা ট্যাবলেট কারে পাওয়া গেছে। গ্রেফতারকৃতরা জানিয়েছে, বিক্রির  জন্য রিভলবারটি তারা কুমিল্লা থেকে ঢাকায় এনেছিল। এর আগেও তারা দুটি রিভলবার ঢাকায় বিক্রি করেছে। কার কাছে বিক্রি করেছে তা পুলিশ জানতে পারেনি বলে ওসি রফিক জানান।  (শীর্ষ নিউজ ডটকম/এমজে /বিএইচ /এআইকে/১৮.১০ঘ.)